<classify> POLISI mkoani hapa imelazimika kuwatawanya wananchi kwa mabomu ya machozi waliokuwa wakiandamana kutaka kufahamu hatua zilizochukuliwa dhidi ya vitendo vya kutekwa na kuuawa kwa watoto kisha kutupwa vichakani huku sehemu za siri zikinyofolewa.Tukio hilo lilitokea jana mjini hapa hali iliyomlazimu Mkuu wa Mkoa wa Tabora, Aggrey Mwanri kutoa kauli ya kuwataka wananchi kuwa watulivu huku akiwaahidi kuwa kamati ya ulinzi na usalama ya mkoa inafanyia kazi matukio hayo ya utekwaji wa watoto na wengine kupotea kwenye mazingira ya kutatanisha.Mwanri alilazimika kuzungumza na vyombo vya habari baada ya kutokea kwa vurugu na wananchi kutaka kufahamu hatua gani zinachukuliwa serikali, kutokana na kuwepo kwa matukio ya kupotea kwa watoto na miili yao kukutwa imeputa vichakani.Alisema kwamba maumivu walionayo wananchi juu ya kutekwaji wa watoto wa kike limekuwa likizungumzwa sana, lakini kamati ya ulinzi na usalama ya mkoa haipo makini kwa ajili ya kufuatilia jambo hilo.Alisema serikali ya mkoa ina taarifa za mtoto Chiku Hamissi 7 aliyetekwa na kupatikana akiwa ameuawa kwa kukatwa sehemu za siri na kutupwa kichakani huku siafu wakitanda kwenye mwili wake.Alisema kuanzia sasa ulinzi utaimarishwa ili wananchi waishi kwa amani na kwamba hata shuleni nako wataimarisha ulinzi huo. Hata hivyo, amelitaka Jeshi la Polisi kufanyia kazi malalamiko ya wananchi na kuchukua hatua madhubuti kwani jambo hilo sio dogo bali kufanyiwa haraka na kupelekewa taarifa.Awali asubuhi ya jana kulitokea hali ya wasiwasi mkoani hapa baada ya wananchi kupambana na jeshi la polisi kwa kile walichodai watoto kuendelea kutekwa bila jeshi hilo kuchukua hatua madhubuti kukomesha matukio hayo.Matukio hayo yalitokea kwenye maeneo mawili tofauti ambapo polisi walilazimika kuwatawanya wananchi kwa kurusha mabomu ya machozi huku wananchi nao wakiwashambulia polisi kwa mawe.Taharuki hiyo ilitoka kwenye maeneo ya stendi mpya maarufu Mwafrika na soko la mitumba mjini hapa majira ya saa nne asubuhi hadi saa sita mchana. Katika tukio hilo, watu kadhaa walikamatwa na kupelekwa kituo cha polisi kwa kusababaisha vurugu ambayo ndio chanzo cha madai yao, kwamba watoto wanane wametekwa na gari isiyokuwa na namba za usajili.Madai ya wananchi ni kwamba jana gari hiyo aina ya Toyota Noah ilidaiwa kuwateka watoto hao na kuelekea Urambo. Watu hao walisema kwamba kutokana na hali hiyo waendesha pikipiki maarufu bodaboda walifuatilia gari hilo na watu hao walimrusha nje ya gari hilo mtoto mmoja kisha kutomea kusikojulikana na gari yao hiyo.Wananchi hao walisema matukio hayo yamekuwa yakijitokeza na hadi sasa watoto wapato 10 wameshafariki kwa kukatwa sehemu zao za siri na wengine kuchukuliwa figo, jambo ambalo linawatisha wananchi hao.Walidai kuwa jeshi la polisi limeshindwa kufanya kazi kwa weledi kwani watu wao wanaendeleza vifo vya watoto wao, kila kukicha ni vifo vifo tu. Kwa upande wake Kamanda wa Jeshi la Polisi Mkoa wa Tabora, Emmanuel Nley alisema kwamba wananchi wabadilike kwani serikali inatumia nguvu kubwa kufanya ulinzi kwa wananchi na mali zao. Nley alisema wananchi wanaposema mabaya na mazuri ni kukubaliana ili kuepukana na janga hilo ambalo linalalamikiwa la watoto wadogo kuibiwa.  <topic>: KITAIFA 